**Projektas**



**RIETAVO SAVIVALDYBĖS TARYBA**

**SPRENDIMAS**

**DĖL PRITARIMO TELŠIŲ REGIONO KOMUNALINIŲ ATLIEKŲ TVARKYMO SISTEMOS**

**EKSPLOATAVIMO SUTARČIAI**

2016 m. birželio d. Nr. T1-

Rietavas

Vadovaudamasi Lietuvos Respublikos vietos savivaldos įstatymo 6 straipsnio 31 punktu, 16 straipsnio 2 dalies 25 punktu, Rietavo savivaldybės tarybos 2003 m. gegužės 29 d. sprendimu Nr. T1-48 patvirtintos Rietavo savivaldybės vardu sudaromų sutarčių rengimo ir pasirašymo tvarkos 5 punktu ir UAB „Telšių regiono atliekų tvarkymo centras“ 2016 m. birželio 7 d. raštu Nr. S-289 „Dėl Telšių regiono atliekų tvarkymo sistemos eksploatavimo sutarties“, Rietavo savivaldybės taryba n u s p r e n d ž i a:

1. Pritarti Telšių regiono atliekų tvarkymo sistemos eksploatavimo sutarčiai (pridedama).

2. Įgalioti Savivaldybės merą pasirašyti Telšių regiono atliekų tvarkymo sistemos eksploatavimo sutartį.

Šis sprendimas gali būti skundžiamas Lietuvos Respublikos administracinių bylų teisenos įstatymu nustatyta tvarka.

Savivaldybės meras

PRITARTA

Rietavo savivaldybės tarybos

2016 m. birželio d.

sprendimu Nr. T1-

**S U T A R T I S**

**DĖL TELŠIŲ REGIONO ATLIEKŲ TVARKYMO SISTEMOS EKSPLOATAVIMO**

Plungė, du tūkstančiai šešioliktųjų metų [mėnuo] [diena]

**Telšių rajono savivaldybė**, atstovaujama [pareigos] [vardas] [pavardė], veikiančio pagal [atstovavimo pagrindas];

**Plungės rajono savivaldybė**, atstovaujama [pareigos] [vardas] [pavardė], veikiančio pagal [atstovavimo pagrindas];

**Rietavo savivaldybė**, atstovaujama [pareigos] [vardas] [pavardė], veikiančio pagal [atstovavimo pagrindas]; ir

**Mažeikių rajono savivaldybė**, atstovaujama [pareigos] [vardas] [pavardė], veikiančio pagal [atstovavimo pagrindas]

kartu vadinami Šalimis, o atskirai Šalimi, veikdami pagal suteiktus įgaliojimus, bei atsižvelgdami į žemiau išdėstytas aplinkybes:

* Telšių regiono savivaldybės (toliau- Savivaldybės) 2003 m. gruodžio 30 d. įsteigė UAB „Telšių regiono atliekų tvarkymo centras” (toliau – **Administratorius**);
* 2007 m. gegužės 3 d. buvo sudaryta Telšių regiono komunalinių atliekų tvarkymo sistemos sukūrimo ir eksploatavimo sutartis bei jos pagrindu buvo sukurta Telšių regiono komunalinių atliekų tvarkymo sistema;
* Valstybiniame, Telšių regiono, Savivaldybių atliekų tvarkymo planuose ir kituose teisės aktuose yra numatytos komunalinių atliekų tvarkymo sistemos bei komunalinių atliekų tvarkymo užduotys ir principai;
* Šalys siekia užtikrinti tinkamą tolesnį Telšių regiono komunalinių atliekų tvarkymo sistemos eksploatavimą ir funkcionavimą, viešosios komunalinių atliekų tvarkymo paslaugos Telšių regiono savivaldybių gyventojams tinkamą bei nepertraukiamą teikimą,
* Savivaldybės, sudarydamos šią Sutartį, siekia tinkamai įgyvendinti Savivaldybėms teisės aktuose nustatytas funkcijas bei pareigas,

sudarė šią sutartį (toliau – **Sutartis**):

1. **Sutarties dalykas**
   1. Savivaldybės atsižvelgdamos į aukščiau šioje Sutartyje nurodytas Savivaldybėms priskirtas funkcijas, nurodytus siekius bei tikslus, susitaria toliau eksploatuoti Telšių regioninę komunalinių atliekų tvarkymo sistemą šioje Sutartyje nustatytomis sąlygomis bei vadovaujantis galiojančiais teisės aktais, Regioninių ir Savivaldybių atliekų tvarkymo planais, Savivaldybių atliekų tvarkymo taisyklėmis bei Savivaldybių tarybų sprendimais.
2. **Sistemos administravimas**
   1. Kiekviena iš Savivaldybių atskira pavedimo sutartimi Administratoriui paves vykdyti komunalinių atliekų tvarkymo sistemos eksploatavimo ir administravimo užduotis bei funkcijas.
   2. Šalys patvirtina, kad Savivaldybių atliekų tvarkymo taisyklių, planų, rinkliavos už komunalinių atliekų tvarkymą nuostatų, kitų susijusių teisės aktų priėmimas laiku, suderinimas bei patvirtinimas yra būtinas tam, kad tinkamai funkcionuotų Telšių regiono komunalinių atliekų tvarkymo sistema, o Savivaldybės įgyvendintų Valstybinio strateginio atliekų tvarkymo plane, Telšių regiono atliekų tvarkymo plane, Savivaldybių atliekų tvarkymo planuose bei kituose teisės aktuose numatytas užduotis bei reikalavimus.
3. **Sistemos finansavimas**
   1. Šalys susitaria, kad regioninės komunalinių atliekų tvarkymo sistemos funkcionavimas ir administravimas yra finansuojamas iš šių šaltinių:
      1. Savivaldybėse nustatytos ir komunalinių atliekų turėtojų mokamos vietinės rinkliavos;
      2. valstybės ar Savivaldybių biudžeto lėšų;
      3. Europos Sąjungos fondų skiriamų lėšų;
      4. kitų teisės aktuose numatytų papildomų atliekų tvarkymo finansavimo šaltinių ir/ar programų.
   2. Šalys įsipareigoja imtis visų įmanomų priemonių, siekiant užtikrinti laiku, pakankamą ir nepertraukiamą Telšių regioninės komunalinių atliekų tvarkymo sistemos finansavimą.
   3. Savivaldybės įsipareigoja savo administruojamose teritorijose taikyti vietinę rinkliavą už komunalinių atliekų sutvarkymą.
   4. Regioninės komunalinių atliekų tvarkymo sistemos finansavimas yra organizuojamas Savivaldybėms mokant vienodą „Vartų mokestį“ - į regioninį sąvartyną ar regioninį komunalinių atliekų mechaninio-biologinio apdorojimo įrenginį pristatytos komunalinių atliekų tonos sutvarkymo mokestį. „Vartų mokestis“ turi padengti Regioninės komunalinių atliekų tvarkymo sistemos administravimo ir eksploatavimo sąnaudas. „Vartų mokestį“ tvirtina Akcininkai.
   5. Savivaldybės įsipareigoja nustatyti bei patvirtinti tokius vietinės rinkliavos dydžius, kurie padengtų visas pagrįstas regioninės komunalinių atliekų tvarkymo sistemos eksploatavimo išlaidas bei užtikrintų tinkamą ir nepertraukiamą konkrečios savivaldybės komunalinių atliekų tvarkymo sistemos funkcionavimą bei atsiskaitymą su Administratoriumi.
   6. Savivaldybės įsipareigoja į tvirtinamą vietinės rinkliavos dydį įtraukti visas pagrįstas tiek Regioninės, tiek ir Savivaldybių komunalinių atliekų tvarkymo sistemų eksploatavimo ir administravimo sąnaudas, kaip tai yra nurodyta teisės aktų reikalavimuose.
   7. Lėšos, būtinos Savivaldybių nustatytoms lengvatoms taikyti, negali būti įskaičiuotos į vietinės rinkliavos dydį.
   8. Savivaldybės įsipareigoja skirti (apskaičiuodamos bei nustatydamos vietinės rinkliavos dydį atitinkamai įvertinti) visuomenės švietimui ir informavimui įgyvendinti būtiną bei pakankamą finansavimą.
4. **Europos Sąjungos paramos įsisavinimas**
   1. Savivaldybės įsipareigoja dėti maksimalias pastangas siekdamos pasinaudoti Europos Sąjungos teikiama parama bei dalyvauti Europos Sąjungos fondų lėšomis finansuojamose, su komunalinių atliekų tvarkymo sistemos plėtra, eksploatavimu, komunalinių atliekų tvarkymu, susijusiose programose (projektuose).
5. **Sutarties galiojimas**
   1. Sutartis įsigalioja nuo jos pasirašymo momento ir galioja dešimt metų skaičiuojant nuo jos pasirašymo dienos. Jeigu nė viena iš Šalių prieš metus iki Sutarties pasibaigimo neišreikš noro jos nepratęsti, tuomet šios Sutarties galiojimas pratęsiamas penkerių metų terminui.
   2. Jeigu bet kuri Sutarties nuostata yra/ arba tampa pilnai arba dalinai negaliojanti, tai toji nuostata nedaro negaliojančių kitų sutarties nuostatų, jeigu galima daryti prielaidą, kad Sutartis būtų buvusi sudaryta ir neįtraukus nuostatos (ar jos dalies), kuri yra negaliojanti. Šalys susitaria, iškilus minėtai problemai, kuo skubiau sudaryti papildomą susitarimą, kurio negaliojančios Sutarties nuostatos būtų pakeistos kitomis, teisiškai veiksmingomis nuostatomis, kurios, kiek tai yra įmanoma, turėtų įtvirtinti tą patį ekonominį ir teisinį efektą, kaip kad buvo siekta susitariant dėl Sutarties nuostatos, kuri negalioja.
   3. Sutartis gali būti pakeista ir/ ar papildyta tik rašytiniu Šalių įgaliotų atstovų pasirašytu ir šalių antspaudais patvirtintu susitarimu.
   4. Ši Sutartis gali būti nutraukta tik raštišku Šalių susitarimu, išskyrus įstatymo numatytus atvejus.
   5. Bet kuri iš Šalių turi teisę vienašališkai nutraukti šią Sutartį įspėjusi kitas Šalis apie tai ne vėliau kaip prieš 12 (dvylika) mėnesių iki nutraukimo dienos, pilnai įvykdžiusi savo sutartinius įsipareigojimus pagal šią Sutarti ir visiškai atlyginusi kitoms Šalims dėl to atsiradusius nuostolius.
   6. Nutraukti Sutartį anksčiau termino, išskyrus Sutartyje numatytus atvejus (5.4. ir 5.5. p), galima tik teismine tvarka.
6. **Ginčų sprendimo tvarka**
   1. Šalių ginčai ar kiti nesutarimai arba reikalavimai, kylantys iš šios Sutarties ar susiję su šia Sutartimi, sprendžiami derybomis.
   2. Nepavykus ginčo (ar kito nesutarimo) išspręsti derybomis, ginčas sprendžiamas teisme pagal Lietuvos Respublikos įstatymus.
7. **Baigiamosios nuostatos**
   1. Visi Šalių viena kitai perduodami Pranešimai turi būti siunčiami laišku, elektroniniu paštu arba faksu šioje Sutartyje nurodytais adresais arba, jeigu Šalys yra raštu informavusios viena kitą apie tų adresų pasikeitimus, - kitais Šalių viena kitai nurodytais adresais. Pranešimai taip pat gali būti perduodami kitai Šaliai pasirašytinai, taip pat faksimiliniu ryšiu.
   2. Ši Sutartis sudaryta penkiais egzemplioriais. Visi Sutarties egzemplioriai yra vienodos juridinės galios. Kiekviena Šalis gauna po vieną šios Sutarties ir jos priedų egzempliorių.
   3. Šalys pareiškia, kad išnagrinėjo šią Sutartį, suprato jos turinį, Sutarties nevykdymo ar netinkamo vykdymo pasekmes. Šalys pasirašo šią Sutartį, kaip dokumentą, kuris visiškai atitinka kiekvienos iš jų valią ir šios Sutarties pasirašymo tikslus.
   4. Nei viena Sutarties Šalis neturi teisės be kitos Sutarties šalies raštiško sutikimo perduoti savo teisių ar įsipareigojimų pagal šią Sutartį jokiai trečiajai šaliai.
8. **Šalių adresai**

**RIETAVO SAVIVALDYBĖS ADMINISTRACIJOS**

**VIETOS ŪKIO SKYRIUS**

**AIŠKINAMASIS RAŠTAS PRIE SPRENDIMO**

**,,DĖL PRITARIMO TELŠIŲ REGIONO KOMUNALINIŲ ATLIEKŲ TVARKYMO SISTEMOS EKSPLOATAVIMO SUTARČIAI“ PROJEKTO**

2016-06-06

Rietavas

**1.** **Sprendimo projekto esmė.**

Sprendimo projektu siūloma pritarti Telšių regiono atliekų tvarkymo sistemos eksploatavimo sutarčiai.

**2.** **Kuo vadovaujantis parengtas sprendimo projektas.**

Sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 31 punktu, 16 straipsnio 2 dalies 25 punktu, Rietavo savivaldybės tarybos 2003 m. gegužės 29 d. sprendimu Nr. T1-48 patvirtintos Rietavo savivaldybės vardu sudaromų sutarčių rengimo ir pasirašymo tvarkos 5 punktu ir UAB „Telšių regiono atliekų tvarkymo centras“ 2016 m. birželio 7 d. raštu Nr. S-289 „Dėl Telšių regiono atliekų tvarkymo sistemos eksploatavimo sutarties“.

**3. Tikslai ir uždaviniai.**

Sprendimo projekto tikslas – pritarti parengtai Telšių regiono komunalinių atliekų tvarkymo sistemos eksploatavimo sutarčiai. Telšių regiono savivaldybės šia sutartimi siekia užtikrinti tinkamą tolesnį Telšių regiono komunalinių atliekų tvarkymo sistemos eksploatavimą ir funkcionavimą, tinkamą ir nepertraukiamą viešosios komunalinių atliekų tvarkymo paslaugos teikimą Telšių regiono gyventojams.

**4. Laukiami rezultatai.**

Pasirašyta Telšių regiono atliekų tvarkymo sistemos eksploatavimo sutartis.

**5. Kas inicijavo sprendimo projekto rengimą.**

Savivaldybės administracijos Vietos ūkio skyrius.

**6. Sprendimo projekto rengimo metu gauti specialistų vertinimai**.

Sprendimo projekto rengimo metu neigiamų specialistų vertinimų negauta.

**7. Galimos teigiamos ar neigiamos sprendimo priėmimo pasekmės.**

Priėmimo sprendimo pasekmių nenumatyta.

**8. Lėšų poreikis sprendimo įgyvendinimui**.

Sprendimo įgyvendinimui lėšų poreikis nereikalingas.

**9. Antikorupcinis vertinimas.**

Šis sprendimas antikorupciniu požiūriu nevertinamas.

Vietos ūkio skyriaus specialistė (ekologė) Vesta Andrijauskienė